SKRIFTLIG FORESPØRGSEL E-3544/02

af Pedro Aparicio Sánchez (PSE)og Alejandro Cercas (PSE) til Kommissionen

(11. december 2002)

Om: Forskelsbehandling af spanske pensionister, som tidligere har arbejdet i Gibraltar

Som det allerede er Kommissionen bekendt, har De britiske myndigheder i længere tid diskrimineret groft mod pensionister med spansk statsborgerskab, som tidligere har arbejdet i kolonien Gibraltar. Der er således omkring 10 000 spanske statsborgere, som lige siden 1990 har været udelukket fra den almindelige lovbestemte opjustering af deres pension, som de af deres kolleger, der stadig bor i Gibraltar, har ret til.

I september 2001 oplyste Kommissionen i sit svar på min forespørgsel E-2033/01(1), at den var ved at undersøge problematikken i lyset af fællesskabsretten, ligesom den havde bedt de britiske myndigheder om oplysninger. Ordret sluttede teksten således: Kommissionen vil holde det ærede parlamentsmedlem orienteret om, hvordan sagen udvikler sig.

Da der nu er gået mere end et år, uden at jeg har modtaget de lovede oplysninger, vil jeg på ny spørge Kommissionen: Hvordan stiller den sig til denne sag? Hvilke forholdsregler har den taget for at finde en løsning?

(1) EFT C 40 E af 14.2.2002, s. 151.

Samlet svarafgivet på Kommissionens vegne af Anna Diamantopouloupå skriftlige forespørgsler E-3544/02 og E-3640/02

(21. januar 2003)

De spørgsmål, som stilles, vedrører problemet angående manglende regulering eller indeksering af de alderspensioner, som udbetales af regeringen i Gibraltar. De ærede medlemmer husker sikkert, at dette har været gjort til genstand for en række skriftlige forespørgsler, hvortil Kommissionen har svaret, at den ville indhente supplerende oplysninger fra de britiske myndigheder.

Hvis man skal give et præcist svar på disse spørgsmål, må man først fastslå, hvad sagen drejer sig om. Derfor er det nødvendigt at minde om, at Gibraltar Social Insurance Fund (GSIF), en institution oprettet af regeringen i Gibraltar med henblik på udbetaling af alderspension til arbejdstagerne i den britiske koloni, gik konkurs i 1993, og at den britiske regering, som har forvaltet udbetalingen af pensioner siden da, har indefrosset de beløb, som skal udbetales. Den indefrysning gælder alle pensionerede arbejdstagere uanset nationalitet i overensstemmelse med fællesskabsretten.

Det bør bemærkes, at fællesskabsretten i henhold til forordning (EØF) 1408/71(1) og 574/72(2) udelukkende indeholder bestemmelser om en koordinering af de sociale sikringsordninger i medlemsstaterne med henblik på at give personer, som flytter inden for EU, social beskyttelse. I den forbindelse har kun medlemsstaterne kompetence til fastlægge betingelserne for ret til og udbetaling af ydelser under overholdelse af fællesskabsretten og navnlig forbuddet mod forskelsbehandling.

De spørgsmål, som de ærede medlemmer stiller, vedrører også, at der findes to ydelser, som udbetales af regeringen i Gibraltar, Elderly Persons Allowance (EPA) og Household Cost Allowance (HCA). De pågældende spørgsmål vedrører nærmere bestemt den juridiske karakter af disse to ydelser. Det drejer sig i denne sag om at afgøre, om eksistensen og tildelingen af disse to ikke-bidragspligtige ydelser er et skjult middel til at indeksere alderspensionerne i modstrid med fællesskabsretten ved at lade retten til ydelserne være omfattet af et bopælskrav.

På baggrund af oplysninger indhentet hos de britiske myndigheder fremgår det, at begge er sociale ydelser og derfor ikke er omfattet af socialsikringsordningerne og dermed heller ikke af fællesskabslovgivningen.

EPA henhører under en privat velgørende organisation, Community Care Limited, som fordeler de pågældende beløb fra regeringen i Gibraltar på grundlag af følgende betingelser: personer på 65 år eller derover, som bor i Gibraltar, har boet der i mindst 10 ud af de sidste 20 år og ikke modtager en bidragspligtig alderspension eller en anden form for social ydelse, som er højere end det beløb, som EPA udgør, er berettiget til denne ydelse. I henhold til de britiske myndigheder bliver denne ydelse mere og mere sjælden, og på nuværende tidspunkt udbetales den kun til ca. 100 personer.

Hvad angår HCA, har den til formål at hjælpe visse ældre med at klare udgifterne til de daglige fornødenheder og er underlagt kriterier for støtteberettigelse vedrørende bopæl og indtægt. Forvaltningen påhviler ligeledes Community Care Limited.

På grundlag af ovenstående fremgår det, at de nævnte ydelser henhører under sociale ydelser dels på grund af deres juridiske karakter og dels på grund af deres kriterier for støtteberettigelse. Der foreligger således ikke nogen forskelsbehandling på grundlag af nationalitet. Derudover skal det understreges, at sociale ydelser falder uden for fællesskabsrettens anvendelsesområde, hvilket fremgår tydeligt af artikel 1, stk. 4, i forordning (EØF) 1408/71.

Hvad angår bidragspligtige alderspensioner, har Kommissionen ikke konstateret, at der foreligger forskelsbehandling på grundlag af arbejdstagernes nationalitet. Faktisk er disse ydelser indefrosset for pensionerede arbejdstagere i Gibraltar, hvad enten disse er britiske eller spanske statsborgere.

(1) Rådets forordning (EØF) nr. 1408/71 af 14. juni 1971 om anvendelse af de sociale sikringsordninger på arbejdstagere og deres familiemedlemmer, der flytter inden for Fællesskabet, EFT L 149 af 5.7.1971.

(2) Rådets forordning (EØF) nr. 574/72 af 21. marts 1972 om regler til gennemførelse af forordning (EØF) nr. 1408/71 om anvendelse af de sociale sikringsordninger på arbejdstagere og deres familiemedlemmer, som flytter inden for Fællesskabet, EFT L 74 af 27.3.1972.